b'\n_START_ARTICLE_\nJesse Uronen\n_START_SECTION_\nSeuraura\n_START_PARAGRAPH_\nUronen on Jokereiden kasvatti. H\xc3\xa4n aloitti j\xc3\xa4\xc3\xa4kiekkoilun omien sanojensa mukaan 5-vuotiaana. Uronen voitti joukkueen B-nuorissa Suomenmestaruuden vuonna 2002 ja SM-hopeaa vuonna 2003. H\xc3\xa4n oli Jokereiden paras pistemies ja maalintekij\xc3\xa4 kaudella 2001\xe2\x80\x932002 C-nuorissa ja kaudella 2002\xe2\x80\x932003 B-nuorissa. Kaudella 2004\xe2\x80\x932005 Uronen voitti koko A-nuorten SM-liigan maalip\xc3\xb6rssin ja sijoittui Lukon Ville-Vesa Vainiolan j\xc3\xa4lkeen pistep\xc3\xb6rssiss\xc3\xa4 toiseksi tehoilla 36+20=56. H\xc3\xa4net valittiin my\xc3\xb6s A-nuorten SM-liigan arvokkaimmaksi pelaajaksi._NEWLINE_Kaudeksi 2005\xe2\x80\x932006 Uronen nostettiin Jokereiden SM-liigarinkiin. H\xc3\xa4n pelasi kauden aikana yhdeks\xc3\xa4n SM-liigaottelua j\xc3\xa4\xc3\xa4den niiss\xc3\xa4 ilman tehopisteit\xc3\xa4. Uronen pelasi miesten pelej\xc3\xa4 my\xc3\xb6s yhteens\xc3\xa4 yhdeks\xc3\xa4n Mestis-ottelun verran Kiekko-Vantaassa ja alle 20-vuotiaiden maajoukkueessa tehopistein 2+1=3. Suurimman osan kaudestaan h\xc3\xa4n pelasi kuitenkin Jokereiden A-nuorissa, joiden toiseksi paras pistemies ja maalintekij\xc3\xa4 Uronen oli tehoilla 21+20=41. H\xc3\xa4n sijoittui A-nuorten SM-liigan maalip\xc3\xb6rssiss\xc3\xa4 kolmanneksi ja jakoi pistep\xc3\xb6rssin nelj\xc3\xa4nnen sijan Lukon Jarkko Hattusen kanssa. Uronen oli my\xc3\xb6s Jokereiden paras pistemies ja sy\xc3\xb6tt\xc3\xa4j\xc3\xa4 kev\xc3\xa4\xc3\xa4n 2006 pudotuspeleiss\xc3\xa4 tehoilla 1+5=6. Kauden 2006\xe2\x80\x932007 h\xc3\xa4n pelasi suurimmaksi osaksi lainalla Kiekko-Vantaassa ja sai tililleen vain yhden SM-liigaottelun._NEWLINE_Kaudeksi 2007\xe2\x80\x932008 Uronen siirtyi Mikkelin Jukureihin. H\xc3\xa4n oli tehoilla 16+11=27 joukkueen paras maalintekij\xc3\xa4 ja kolmanneksi paras pistemies. Uronen k\xc3\xa4vi kauden p\xc3\xa4\xc3\xa4tteeksi harjoittelemassa Tampereen Ilveksess\xc3\xa4, mutta jatkoi uraansa kaudella 2008\xe2\x80\x932009 KooKoon riveiss\xc3\xa4. H\xc3\xa4n oli kev\xc3\xa4\xc3\xa4n 2009 pudotuspeleiss\xc3\xa4 tehoilla 3+2=5 joukkueen paras maalintekij\xc3\xa4 ja jakoi sis\xc3\xa4isen pistep\xc3\xb6rssin voiton Tero Konttisen kanssa. Kaudeksi 2009\xe2\x80\x932010 Uronen siirtyi Heinolan Kiekkoon, jonka sis\xc3\xa4isen maalip\xc3\xb6rssin voiton h\xc3\xa4n jakoi 13 osumallaan Jani Kein\xc3\xa4sen kanssa ja oli joukkueen kolmanneksi paras pistemies._NEWLINE_Uronen oli HeKi-kautensa j\xc3\xa4lkeen vapaana agenttina lokakuuhun saakka, kunnes h\xc3\xa4n teki vuoden mittaisen sopimuksen ranskalaisen Rapaces de Gapin kanssa. Kesken kauden 2011\xe2\x80\x932012, joulukuussa 2011 Uronen siirtyi vapaana agenttina vietetyn alkukauden j\xc3\xa4lkeen Suomi-sarjassa pelanneeseen HC Keski-Uuteenmaahan. Joukkue sijoittui sarjassa toiseksi ja nousi karsintojen p\xc3\xa4\xc3\xa4tteeksi Mestikseen. Uronen voitti kuudella osumallaan karsintasarjan maalip\xc3\xb6rssin._NEWLINE_Kaudella 2012\xe2\x80\x932013 Uronen nousi HCK:n kapteeniksi ja h\xc3\xa4n teki Mestiksen yhden kauden piste-enn\xc3\xa4tyksens\xc3\xa4 tehoilla 16+19=35, joilla Uronen oli joukkueen paras pistemies, maalintekij\xc3\xa4 ja sy\xc3\xb6tt\xc3\xa4j\xc3\xa4. Runkosarjan loppupuolella h\xc3\xa4n joutui noin kuukaudeksi sivuun ja palasi kaukaloihin kahteen viimeiseen karsintasarjan otteluun. Huhtikuussa 2013 Uronen teki kaksivuotisen jatkosopimuksen HCK:n kanssa. Kaudella 2013\xe2\x80\x932014 h\xc3\xa4n jatkoi HCK:ssa varakapteenina._NEWLINE_Syyskuussa 2014 Uronen siirtyi try-outin kautta Italian Serie A:n HC Valpelliceen oltuaan ilman sopimusta alkukauden 2014\xe2\x80\x932015. H\xc3\xa4n sai joukkueeseen sopimuksen ja pelasi 12 ottelua tehden 15 tehopistett\xc3\xa4, kunnes Uronen loukkaantui ja h\xc3\xa4nen sopimuksensa purettiin joulukuussa 2014. Uronen oli pitk\xc3\xa4\xc3\xa4n pelaamatta my\xc3\xb6s kaudella 2015\xe2\x80\x932016, kunnes h\xc3\xa4n siirtyi siirtotakarajalla helmikuussa 2016 loppukaudeksi II-divisioonajoukkue Kuusamon Pallo-Karhuihin vahvistamaan joukkuetta putoamiskarsintoihin. Joukkuetta vahvistivat my\xc3\xb6s kaksi muutakin SM-liigassa kiekkoilutta pelaajaa: Toni Jalo ja Vesa Kulmala. PaKa kohtasi karsinnoissa Nivala Cowboysin ja joukkue onnistui s\xc3\xa4ilytt\xc3\xa4m\xc3\xa4\xc3\xa4n sarjapaikkansa otteluvoitoin 2\xe2\x80\x930. Uronen jatkaa PaKassa my\xc3\xb6s kaudella 2016\xe2\x80\x932017.\n_START_SECTION_\nMaajoukkueura\n_START_PARAGRAPH_\nUronen on pelannut 19 poikien maaottelua.\n_START_SECTION_\nMuuta\n_START_PARAGRAPH_\nUronen on toisen polven liigakiekkoilija, sill\xc3\xa4 h\xc3\xa4nen is\xc3\xa4ns\xc3\xa4 Jarmo pelasi maalivahtina HIFK:ssa ja Jokereissa yli 350 ottelua. Jesse Uronen k\xc3\xa4vi Sotungin lukion. H\xc3\xa4n pelasi lapsena my\xc3\xb6s jalkapalloa FC Jokereissa. Lis\xc3\xa4ksi Uronen harrasti yleisurheilua.'